Okresná prokuratúra Malacky 
Sasinkova 71, 901 01 Malacky 	

Sp. zn. : 1 Pv 319/11/1106	Malacky, 4.4.2012
EEČ : 2-13-12-2012

U Z N E S E N I E

Trestná vec:	obvinený XXXXX 
Trestný čin:	ublíženie na zdraví podľa § 224 odsek 2 Trestného zákona číslo 140/1961 Zbierky zákonov v znení zákona číslo 757/2004 Zbierky zákonov

Rozhodol: 	prokurátor Okresnej prokuratúry Malacky
Rozhodnutie:
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 26.06.2005 o 15.35 h na diaľnici D-2 na km 78,65 v úseku Malacky - Kúty riadil osobné motorové vozidlo zn. Peugeot 206, EČ: XXXXX (CZ), pričom zaspal a s vozidlom zišiel do priekopy v pravo, kde toto narážalo do stromov a prevrátilo sa, spolujazdkyne XXXXX a XXXXX zraneniam na mieste nehody podľahli, XXXXX utrpela otras mozgu, tržnomliaždenú ranu čela, mnohopočetné odreniny a pomliaždeniny pravého predkolenia, oboch predlaktí a chrbta vyžadujúce liečenie minimálne 10 dní, pričom obvinený porušil ustanovenie § 4 ods. 2 písm. c) zákona č. 315/1996 Z.z. o premávke na pozemných komunikáciách v znení neskorších predpisov,    
Právna veta:
lebo je trestné stíhanie neprípustné podľa § 9 odsek 1 písmeno g
Odôvodnenie:
Vyšetrovateľ vtedajšieho Úradu justičnej a kriminálnej polície, Vysunuté pracovisko Malacky, Okresné riaditeľstvo PZ v Bratislave IV, pod spisovou značkou ORP-619/OVK-MA-2005 uznesením zo dňa 26.06.2005 začal vo veci trestné stíhanie podľa § 160 ods. 1 Trestného poriadku účinného do 31.12.2005 a uznesením zo dňa 26.06.2005 vzniesol podľa § 163 ods. 1 Trestného poriadku účinného do 31.12.2005 obvinenie XXXXX pre trestný čin ublíženia na zdraví podľa § 224 ods. 1, ods. 2 Trestného zákona účinného v čase spáchania skutku.
	
	Uznesením zo dňa 22.03.2006 vyšetrovateľ PZ podľa § 228 ods. 2 písm. a) Trestného poriadku trestné stíhanie vedené v trestnej veci obvineného XXXXX prerušil, pričom následne bola podaná žiadosť o prevzatie trestného stíhania obvineného justičnými orgánmi Českej republiky. 

Uznesením Okresného štátneho zastupiteľstva Žďár nad Sázavou spisovej značky ZT432/2006 zo dňa 25.10.2006, ktoré nadobudlo právoplatnosť dňa 10.11.2006, bolo trestné stíhanie obvineného XXXXX podmienečne zastavené s tým, že mu bola určená skúšobná doba v trvaní dvadsaťštyri mesiacov, ktorá začala plynúť dňom nadobudnutia právoplatnosti tohto uznesenia. Uznesením  Okresného štátneho zastupiteľstva Žďár nad Sázavou spisovej značky ZT432/2006 zo dňa 27.11.2008, ktoré nadobudlo právoplatnosť dňa 05.12.2008, bolo rozhodnuté o osvedčení sa obvineného XXXXX  v skúšobnej dobe podmienečného zastavenia trestného stíhania. 

	Na základe doručených rozhodnutí štátneho zastupiteľstva Českej republiky, rozhodol vyšetrovateľ Oddelenia ekonomickej kriminality, Odboru kriminálnej polície Okresného riaditeľstva PZ v Malackách pod sp. zn. ORP-121/OEK-MA-2012 uznesením dňa 20.03.2012 postupom podľa § 228 ods. 5 Trestného poriadku o pokračovaní v trestnom stíhaní obvineného XXXXX.

Podľa § 215 ods. 1 písm. d) Trestného poriadku, prokurátor zastaví trestné stíhanie, ak je trestné stíhanie neprípustné podľa § 9.

          Podľa § 9 ods. 1 písm. g) Trestného poriadku, trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

Podľa článku 19 Zmluvy medzi Slovenskou republikou a Českou republikou o právnej pomoci poskytovanej justičnými orgánmi a úprave niektorých právnych vzťahov v občianskych a trestných veciach podpísanej dňa 29.10.1992 v Prahe, ak je začaté konanie v tej istej veci medzi tými istými účastníkmi pred justičnými orgánmi oboch zmluvných strán, justičný orgán, na ktorom sa konanie začalo neskôr, konanie zastaví. Obdobne to platí o právoplatne rozhodnutej veci. 

Vzhľadom na to, že trestné stíhanie obvineného bolo na území Českej republiky skončené právoplatným rozhodnutím justičného orgánu, je jeho trestné stíhanie na území Slovenskej republiky neprípustné. Preto som rozhodol tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Mihal
prokurátor